ན་དུ་གཡོབ་ཚུལ་བྱས་ལ། གཅིག་གི་གཉིས་གསུམ་མོ་བྱས་ལན་གསུམ་གྱི་བཅམ་ལ། གསུམ་པའི་ཚེ་གསུམ་མོ་བྱས་ལ་རྐང་གཡོན་བཏེག་ཙམ་ངོས་ཕབ་ཕྲལ་གཡས་གཡོན་ལག་སྟབས་བྱེད་མུ་དེ་ཤིག་ལ། གཅིག་གི་ཞེས་པའི་ཚེ་རྐང་གཡས་གློ་བུར་དུ་མདུན་ལ་བསྐོར། གཉིས་ཞེས་པའི་ཚེ་རྐང་གཡས་དང་ལག་གཉིས་བཏེགས་ཅིང་འཕྱར། གསུམ་མོ་ཞེས་བྱས་ལ་རྐང་གཡོན་དང་ལག་གཉིས་གཡས་ཀྱི་མདུན་ཟུར་ཕབ་ཚུལ། དེ་ལྟར་གཡས་གཡོན་རེས་མོས་ཀྱི་འཆམས་ཇི་ལྟར་རིགས་པར་བྱས་ནས། རོལ་མོ་བའི་གྲལ་དུ་སླེབས་པ་དང་། སྦྲཾ་ཞེས་མདུན་དུ་སྒུར། སྦྲཾ་གློ་བུར་དུ་སྐེད་པ་སྲང་། གསུམ་བརྡུང་གཅིག་ལ་རོལ་སྟབས་ཀྱི་གཡས་བསྐོར། གསུམ་བརྡུང་གཅིག་ལ་བསྡུ་ཚུལ་བྱེད་པའམ། ཡངས་པའི་པད་ཀོར་བྱེད་པའི་ལུགས་གཉིས་འདུག ཕྱི་མ་གྲྭ་པ་རྒན་ཐོག་ཚོའི་ལུགས་དང་། སྔ་མ་གཞོན་ཐོག་ཚོའི་ལུགས་སོ། །དེ་ནས་འཐེན་རྐང་གཅིག་ལ་མདུན་དུ་འཕྱར། འཐེན་རྐང་གཅིག་ལ་སྒུར་ཞིང་རྒྱབ་ལ་སྒྱེ། དགུ་བརྡུང་གི་འཆམས་གོང་བཞིན་ལ། མི་འདྲ་བའི་ཁྱད་པར་འཆམས་དལ་ཞིང་དགུ་ཝེ་ཞེས་འཐེན་རྐང་གཅིག་ལ་གཡས་འཕྱར། ཡང་དགུ་ཝེ་ཞེས་འཐེན་རྐང་གཅིག་ལ་གཡོན་འཕྱར། ཆེ་གཅིག་ལ་མདུན་དུ་འཇོག་ཚུལ་ལོ། །ལུགས་འདི་གྲྭ་བགྲེས་ཚོའི་ཡིན། ཡང་ལུགས་གཅིག་ལ་དགུ་བརྡུང་གི་འཐེན་རྐང་གཅིག་ལ་གཡས་བརྐྱང་། གཅིག་ལ་གཡོན་བརྐྱང་། དགུ་བརྡུང་གི་སྐོར་ཚུལ་འདྲ། རྗེས་ཀྱི་འཐེན་རྐང་གཉིས་ལ་གཡས་འཇོག་གཡོན་འཇོག་བྱས་ནས་མདུན་དུ་འཇོག་ཚུལ་འདྲ་བ་གྲྭ་གཞོན་ཚོའི་ལུགས་གཉིས་ལས་ཁོ་བོ་ནི་རྒན་པ་ཚོའི་རྗེས་སུ་འབྲང་ངོ་། །འཆམས་ཡིག་ན་རྒན་པ་ཚོ་དང་འདྲ་ཙམ་ལས་ཞལ་གསལ་མི་སྣང་། གང་ལྟར་བཟློག་དབྱངས་ལ་ལག་མགོ་འགུལ་ཙམ་རོལ་མོ་ལ་འཆམས་ཚུལ་འདྲ། དེ་འཕྲོས་འདུར་ཤུར་གང་རུང་དང་རོལ་མོ་དགུ་བརྡུང་རྣམས་ཀྱི་འཆམས་ཚུལ་དང་གསུམ་བརྡུང་གི་ངང་ནས་འགྲོ་བ་དང་། ཇི་ལྟར་རིགས་པར་བཞི་འགྲོས་ཀྱི་རོལ་མོ་བའི་གྲལ་དུ་སླེབས་པ་དང་། སྦྲཾ་སྦྲཾ་ལ་དགྱེ་སྒུར་བྱེད་ཚུལ་འདྲ་བ་ལས་གཅིག་ནས་དྲུག་གི་བར་རོལ་འགྲོས་ཀྱི་མདུན་ནས་རྒྱབ་ལ་བསྐོར། བདུན་བརྒྱད་ལ་གཡས་ཕྱི་ལ་བསྡུ་ཞིང་གཡོན་མདུན་ལ་བསྐོར་ནས་ལག་གཉིས་པད་ཀོར་ལྟར་བྱ། དགུ་ཞེས་པའི་ཚེ་ཐུགས་ཀར་མཉམ། ༡༢༣གསུམ་ཞེས་པ་རྣམས་ལ་གཡས་གཡོན་དབུས་གསུམ་དུ་འཇོག་ཚུལ་བྱེད། བཟློག་པའི་འཕྲོས་ཀྱི་ལག་སྟབས་དང་། ཚིག་རོལ་དགུ་བརྡུང་གི་འཆམས་དང་། གཏོར་མ་བརྡེག་པར་སླེབས་ནས་བཞི་འགྲོས་ཅི་རིགས་བྱེད་ཚུལ་འདྲ་ཞིང་འོན་ཀྱང་སློབ་དཔོན་རོལ་མོ་བའི་གྲལ་ལ་མི་འགྲོ། དེ་ནས་སློབ་དཔོན་གཡོན་གྱི་རྡོར་དྲིལ་ལྷན་ཅིག་ཏུ་བཟུང་ནས། ཕོད་ཀའི་གཞུ་ཤུབ་གཡས་མའི་སྣེ་ནས་བཟུང་། ལག་གཡས་ཕུད་ཕོར་ཕུད་ཆང་བཅས་ཐོགས་ལ་གསུམ་བརྡེག་ལེན་ཅན་བྱས་ལ་རྔ་རོལ་བཞག གཡོན་གྱི་ཕྱག་མཚན་ལྷན་ཅིག་བཟུང་བ་འདི་སྔགས་འཆང་ཆེན་པོའི་ཕུར་པའི་འཆམས་ཡིག་གི་དགོངས་པ་དེང་སང་ནི་གསེར་སྐྱེམས་ཐོགས་སྐབས་ཕྱག་མཚན་གཞན་ལ་སྤྲོད་པའི་ལུགས་གཅིག་འདུག གང་ལྟར་ཡང་བདུད་རྩི་བྱིན་བརླབས་སྐབས་གཡས་ཕྱོགས་སུ་རྒྱངས་ལ་བཟུང་། རོལ་མོ་བཅོམ་པའི་ཚེ་ལག་གཡས་ཕྲུག་ཙམ་དང་། ཆུང་གསུམ་ལ་རོལ་མོ་དང་བསྟུན་པའི་ལག་འགུལ་དང་། རྐང་གཡས་ཀྱི་རྩེ་བཙུགས་ནས་ནེམ་ཙམ་རེ་བྱེད། སྦྲཾ་ཞེས་པ་ལ་མདུན་དུ་མནན་ལ། གཅིག་གི་ཚེ་གཡས་ཀྱི་རྒྱབ་ཟུར་དུ་སྤོས། གཉིས་ལ་མདུན། གསུམ་ལ་གཡོན། བྱས་ཞེས་པའི་ཚེ་རྐང་གཡས་བཏེག་ཙམ། ཡང་གཅིག་གི་ཚེ་རྐང་གཡས་མདུན། གཉིས་ཚེ་རྐང་གཡོན་རྐང་གཡས་ཀྱི་ཁྲིས། གསུམ་བྱས་ཀྱི་ཚེ་གཡས་གཡས་ཀྱི་རྒྱབ་ཟུར་དུ་བཞག གཅིག་གི་ཚེ་རྐང་གཡོན་གྱི་རྟིང་པ་གཡས་ཟུར་དུ་བཙུགས། ཕྱོགས་ཝ་ཞེས་པའི་ཚེ་གཡོན་ཏིང་འཁྱེར་ལག་གཡས་རྒྱབ་ལ་གཅུས་ཙམ། དེ་བཞིན་དུ་དབྱངས་དང་བསྟུན་རྐང་གཡས་འགྲོ་ཕྱོགས་འདེགས་དུས་ལག་གཡས་མདུན་ནས་བསྐོར་ཞིང་དཔུང་གཡོན་ཐད་ཙམ་ཡོང་བ་བྱེད། འབེབས་དུས་ལག་གཡས་གཡས་ཟུར་དུ་མནན། འཆམས་འདི་ལ་སྐད་ལྡེམ་ཡོད་ཙམ་བྱེད། ཚུལ་དེས་དབྱངས་མ་རྫོགས་བར་ལ་རིགས་འགྲེ། འཕྲིན་ལས་ནེ་འེ་ཡ་ཝ་ཡ་མཛོད་ཡ་ཞེས་པའི་སྐབས་བསྐོར་འཆམས་མི་བྱེད་པ་འདུག་ལ་ལག་གཡས་འགུལ་ཙམ་བྱེད། སྦྲཾ་ཞེས་པའི་ཚེ་མདུན་དུ་མནན། སྦྲཾ་ཞེས་པའི་ཚེ་རྐང་གཡས་རྒྱབ་ཏུ་སྤོས། གཅིག་ལ་གཡས། གཉིས་ལ་མདུན། གསུམ་བྱས་ལ་གཡོན། ༡༢༣བྱས་ཞེས་པའི་འཆམས་ཚུལ་གོང་བཞིན། གཅིག་ཞེས་པའི་ཚེ་གསེར་སྐྱེམས་འཆམས་ཆས་སོགས་གང་ལའང་མ་འཐོར་བར་བྱས་ལ་ནམ་མཁར་གཏོར། སངས་རྒྱས་ཀུན་གྱི་སོགས་འདུར་ཤུར་གོང་རྣམས་ལ། ཚིགས་རྐང་རེ་ལ་རྐང་གཡས་གཡོན་རེ་མོས་ཀྱི་བཏེག་ལ། ལྡེམ་འགྲོས་ཀྱི་འགྲོ་ཕྱོགས་སུ་གང་སླེབས་ལ་འགྲོ། དགུ་བརྡུང་གི་འཆམས་ཚུལ་གོང་མ་རྣམས་དང་འདྲ། རོལ་མོ་རྫོགས་མཚམས་སུ་གསེར་སྐྱེམས་རེ་འཐོར། རྗེས་མའི་ཆེམས་བརྡུང་ལ་ནམ་མཁའ་ས་སྟེང་ས་འོག་གསུམ་དུ་གཏོར། ས་འོག་ཏུ་འཐོར་གོང་གཡོན་པའི་མཐེབ་སྲིན་གྱི་རང་གི་ལྕེ་ལ་མྱངས། རང་འགྲོས་ཀྱི་རོལ་མོ་བའི་གྲལ་དུ་འོངས་ལ་རྡོར་དྲིལ་ཐོགས་པས་སྦྲཾ་ལ་སྒུར། སྦྲཾ་སྒྱེད། ༡༢༣ཞེས་པ་ལ་ཡང་པད་ཕྱེད་མ་བྱས་ལ་སྒུར། དེ་འཕྲོས་དགུ་བརྡུང་ལ་འཆམས་ཚུལ་གོང་བཞིན་ནོ། །དཔང་གཟུགས་ཟོར་ལམ་ཕྱེ་བ་གཉིས་ལ། འཆམས་ཚུལ་ཚང་མ་གོང་གི་ཚིགས་རོལ་མོ་དགུ་བརྡུང་རྣམས་བཞིན། ཟོར་ལམ་དབྱེ་བའི་ཆེམས་བརྡུང་རྫོགས་ནས། ལས་གཤིན་བཟློག་དབྱངས་ཀྱི་འགོའི་རོལ་འཆམས་དང་འདྲ་ཞིང་། གཞན་ལས་གཏད་འཆམས་ཡོངས་རྫོགས་ལས་གཤིན་བཟློག་དབྱངས་ཀྱི་རོལ་འཆམས་སོགས་བཞག་གོ །ཕྲིན་ལས་མྱུར་དུ་སོགས་ཀྱི་འཐེན་བརྡུང་སྐབས། ཁ་གཏོར་མ་རྒྱག་ས་ཕྱོགས་ལ་བལྟས། དྲིལ་བུ་མི་གསིལ་བ་རྐང་གཡས་བཏེག གཡས་ཀྱི་རྒྱབ་ཟུར་དུ་འཇོག་པ་དང་བསྟུན་ལག་གཡས་གཡས་ཕྱོགས་ལ་མདུན་ནས་བསྐོར་ཞིང་བཞག གཡོན་གྱི་རྐང་སྟབས་ལག་སྟབས་ཀྱང་འདི་དང་འདྲ། དེ་འདྲ་ཅི་རིགས་ཀྱི་ལས་གཤིན་གཏོར་མ་དང་ཉེ་བར་ཕྱིན་ལ། འཐེན་བརྡུང་རྫོགས་ནས། གསུམ་བརྡེག་འཐེན་རྐང་དགུ་བརྡུང་སོགས་བྱེད་སྐབས། ཨརྒྷཾ་དང་མནའ་ཆུ་དམ་བཞག་སོགས་བྱས་ལ། ལས་གཤིན་གཏོར་མ་ཐོགས་ལ་གཅིག་གི་གཉིས་གསུམ་མོ་བཞི་ཞེས་རོལ་བསྐོར་དང་བསྟུན། གཏོར་མ་ལག་གཉིས་ཀྱི་ཕྲག་པ་གཡས་སུ་བཏེག་ལ་རྐང་པ་གཡས་ཀྱང་དུས་མཉམ་དུ་བཏེགས་ཅིང་ཕབ། དེ་བཞིན་དུ་བཞི་བརྡུང་གཅིག་ལ་རྐང་གཡོན་ལག་གཡོན་བཏེགས་ཅིང་ཕབ། བཞི་བརྡུང་གཅིག་ལ་རྐང་གཡས་བཏེགས་ཅིང་གཏོར་མ་སྨིན་མཚམས་སུ་བཏེགས་ལ་ཆེམས་རྡུང་དམོད་བཅོལ་གྱི་ཚེ་ཕྲག་པ་གཡས་སུ་འཕྱར། དེ་གྲུབ་ནས་ས་ལ་དྲག་ཏུ་བརྡབས། དེ་བཞིན་དུ་ལྕགས་མཁར་ལའང་རིགས་འགྲེའོ། །དེ་ཕྱིན་གཏོང་དེབ་ན་གསལ། འཆམས་ཚུལ་འདི་དག་ཀྱང་འོལ་ཚོད་མ་ཡིན་ཏེ་སྔགས་འཆང་ཆེན་པོའི་ཕུར་པའི་འཆམས་དཔེ་སྣང་བ་འགྱུར་ཐུབ་ལས། ས་ཆོག་ཕུར་བཏབ་ཀྱི་འཆམས་སོགས་ཚར་བའི་རྗེས་སུ། འདི་སྐད་གསུངས་ཏེ། འཆམས་ཚུལ་འདི་གོང་གི་བཀའ་བསྒོ་དང་ཕུར་ཁ་བསྒྱུར་བ་སོགས་དགུ་བརྡུང་བཟློག་པའི་རོལ་མོ་ལྟ་བུ་གང་ལ་ཡང་རིགས་འགྲེ་བར་བྱ་ཞེས་དང་། ཡང་འཆམས་དཔེ་དེ་ཉིད་གྲུབ་འཆམས་སྔོན་འགྲོའི་སྐབས་ལས་འདི་གསུངས་ཏེ། མངོན་རྟོགས་བཞིན་བདུད་རྩི་བྱིན་བརླབས་མཛད་ནས་རོལ་མོ་བསྒྲིགས་ཏེ་གསུམ་བརྡེག་ལེན་ཅན་མཛད་དུས་འཆམས་ཚུལ་ཡོད་པ་ལྷུན་ཆགས་པ་བྱེད་ཞེས་དང་། ཡང་དེ་འཕྲོས་ལས། རྫོགས་སུ་རོལ་མོ་ཆེམས་བརྡུང་དང་བསྟུན་ལ་ལན་གསུམ་གཏོར་ནས་རང་ཡང་ཉུང་ཟད་གཅིག་བཏུང་། དཀར་གཟུགས་སོགས་ཕུད་ཕོར་ཆུས་བཤལ་བའི་བཀོད་པ་གཙང་སྦྲས་ཐོན་པ་དགོས་སོ། །ཞེས་གསུངས་པ་རྣམས་ཀྱི་རྗེས་སུ་འབྲངས་ནས། རང་རེའི་གསེར་སྐྱེམས་དང་ཟོར་འཆམས་ཀུན་ལ་ཕལ་ཆེར་འདི་བཞིན་ལ་དམིགས་བསལ་བསྒྱུར་དགོས་རྣམས་མཐོང་བརྒྱུད་བཞིན་ཤེས་པར་བྱ་དགོས་ལ། འདིར་མཐོང་བརྒྱུད་ཕལ་ཆེར་ཡང་ཡི་གེར་བཀོད་པ་ཡིན་པས་རང་བཟོ་མེད་དོ། །དཔལ་རྡོ་རྗེ་འཇིགས་བྱེད་ཀྱི་སྒྲུབ་ཐབས་བདུད་འཇོམས་སྣང་བའི་གཏེར་མཛོད་དང་། དྲུག་ཅུ་པའི་ཆོ་ག་ཕྲིན་ལས་ཚ་ཟེར་མཛད་པ་པོ་ཞལ་དཀར་རྗེ་དྲུང་ངག་དབང་ཤེས་རབ་འདི་ཉིད་ནི་ཆུང་ངུ་ནས་རྒྱལ་བསྟན་བཤད་སྒྲུབ་རྣམ་དག་དཔལ་ས་སྐྱའི་བཀའ་སྲོལ་འཁྲུལ་མེད་འཛིན་པ་ཤྲཱི་ཨེ་ཝཾ་ལས་ལྷན་དུ་བསྟན་པ་རིན་པོ་ཆེའི་སྒོར་བྱོན་པ་ནས་བཟུང་གསང་སྔགས་རྡོ་རྗེ་ཐེག་པ་གཙོར་གྱུར་གྱི་དམ་པའི་ཆོས་ཕལ་ཆེར་ལ་གསན་བསམ་རྒྱ་ཆེ་ཞིང་མཁས་གྲུབ་དུ་མས་རྗེས་སུ་བཟུང་བ་ལ་བརྟེན་ནས་མཁས་བཙུན་བཟང་པོའི་ཡོན་ཏན་དང་ལྡན་ལ། འཆད་རྩོད་རྩོམ་གསུམ་ལ་ཐོགས་པ་མེད་ཅིང་། སྙན་སྒྲུབ་ལས་གསུམ་མཐར་ཕྱིན་པ་སོགས་དེང་སང་བསྟན་འཛིན་གྱི་སྐྱེས་བུ་ཡོངས་ངེས་དེས་མཛད་པའི་སྒྲུབ་ཐབས་འདི་ནི་འཕགས་པ་རིན་པོ་ཆེའི་གསུང་རབ་བཞིན་ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས་མཛད་པའི་འཇིགས་བྱེད་སྒྲུབ་ཐབས་བདུད་འཇོམས་སྣང་བར་བསྙེན་སྒྲུབ་རྣམ་རོལ་ནས་ཞལ་སྐོང་ཅུང་ཟད་དང་བཅས་ནག་འགྲོས་སུ་མཛད་པ་ཡིན། དྲུག་ཅུ་པ་འདི་ནི་བཤོམ་རྣམས་ངོར་ཆེན་ཀུན་དགའ་བཟང་པོས་མཛད་པའི་གཏོར་ཆོག་ཕྲིན་ལས་ཆར་འབེབས་དང་། དཀོན་མཆོག་ལྷུན་གྲུབ་ཀྱི་བསྙེན་སྒྲུབ་རྣམ་རོལ་ནས་འབྱུང་བ་བཞིན་ལ་མཐོང་བརྒྱུད་རྣམས་ཀྱང་བཀོད་པ་ཡིན། དངོས་གཞི་ཕྲིན་ལས་ཆར་འབེབས་དང་། བདུད་འཇོམས་སྣང་བ། བསྙེན་སྒྲུབ་རྣམ་རོལ། དཀོན་མཆོག་ལྷུན་གྲུབ་ཀྱི་ལས་གཤིན་བཅུ་གསུམ་མའི་སྒྲུབ་ཐབས་རྣམས་ཀྱིས་གཞུང་བསྲང་། དེ་གྲས་སྤྱན་འདྲེན་འཇམ་ཁྲོས་མ་སྔགས་བཅས་དང་། སྟོང་གསུམ་མའི་རྒྱན་གྱི་མཆོད་པའི་བསྐང་བ། མྱོས་བྱེད་སྟོང་གི་སོགས་འཇིགས་བྱེད་ལ་བདུད་རྩི་འབུལ་བ་དང་། འོག་བསྒྲལ་མཆོད་ཀྱི་སྐོར་རྣམས་རྭ་རྡོ་རྗེ་གྲགས་ཀྱིས་འཇིགས་བྱེད་དྲག་པོའི་སྦྱིན་སྲེག་ནས་འབྱུང་ཞིང་། བགེགས་དང་ལོག་འདྲེན་སོགས་ཚིགས་བཅད་གཅིག་ཀྱང་དཔེ་མཛད། སྤྱན་འདྲེན་ཤླཽ་ཀ་གཅིག་དང་། ཁྲོ་བོ་འབར་བའི་དང་། དེ་ལས་བྱུང་བའི་དགེ་བ་སོགས་འཕགས་པ་རིན་པོ་ཆེའི་གསུང་ཡིན། བསྐུལ་འཇོམ་ཁྲོས་མ་ནི་གཤིན་རྗེ་གཤེད་དྲག་པོའི་རྒྱུད་རྣམས་ཀྱི་དུམ་བུ་བསྡུས་པ་ཡིན། ལས་གཤིན་གྱི་སྐོར་ལ་བདུད་འཇོམས་སྣང་བའི་གཏེར་མཛོད་ནས་འབྱུང་བའི་དཔའ་གཅིག་གཏོར་བསྔོའི་བསྟོད་བསྐུལ། ཧཱུྃ་འཆི་བདག་ནག་པོ་ཞེས་སོགས་ནི་སློབ་དཔོན་དཱི་པཾ་ཀཱ་ར་རཀྵི་ཏས་ཡིན། ལས་གཤིན་བཅུ་གསུམ་མའི་སྐབས་ཀྱི་འདི་ནས་ལྷོ་ཡི་ཕྱོགས་རོལ་ནས་ཞེས་སོགས་དང་། དགྲ་བགེགས་མ་ལུས་བསྒྲལ་བའི་ཁྲག་གི་མཚོ། ཞེས་སོགས་དང་། བཅོམ་ལྡན་གཤིན་རྗེ་གཤེད་པོའི་བཀའ། ཞེས་སོགས་ནས། དེ་བས་ལས་འདི་སྒྲུབ་པར་གྱིས་ཞེས་པའི་བར་རྣམས་སློབ་དཔོན་མི་བསྐྱོད་རྡོ་རྗེས་གཤིན་རྗེ་གཤེད་དགྲ་ནག་གི་འཁོར་ལོའི་དོན་རྒྱས་པར་བཤད་པ་ལས་འབྱུང་། ཁྱོད་ཀྱི་འཁོར་གྱི་དཀྱིལ་འཁོར་ན། ཞེས་སོགས་མི་སྐྱོད་རྡོ་རྗེ་དང་། དརྤན་ཨ་ཙརྻ་དང་། གློ་བོ་ལོ་ཙཱ་བ་ཆོས་ཀྱི་ཤེས་རབ་ཀྱི་ཟིན་བྲིས་རྣམས་ལ་བརྟེན་ནས་བླ་མ་གོང་མ་རྣམས་ཀྱི་སྒྲིག་པར་མཛད་པ་ཡིན། ཟོར་ལམ་དབྱེ་བ་ནི་ལྡོང་སྟོན་གྱི་ལས་བྱང་ནས་འབྱུང་བ་བཞིན་ལ་ཕྱིས་ཀྱི་མཁས་པ་འགའ་ཞིག་གིས་ཅུང་ཟད་རྒྱས་སུ་བཏང་བ་ཡིན་ནོ། །ལས་གཤིན་གྱི་སྔགས་རིང་གི་སྐབས་སུ་ངོར་པར་སོགས་དཔེ་ཁ་ཤས་ན་ན་ར་སིངྷ་ཞེས་ཡོད་པས་ཕྲིན་ལས་ཚ་ཟེར་ལས་ན་ར་སིངྷ་ཡིན་ནམ་སྙམ་པས་ད་དུང་དཔྱད་དགོས་ཞེས་སོགས་གསུངས་ཀྱང་། རྗེ་སངས་རྒྱས་ཕུན་ཚོགས་ཀྱི་དྲུག་ཅུ་གོ་དོན་ལས་ན་ར་སིངྷ་སྟེ་མིའི་གྲུབ་པ་ཡིན་པར་གསུངས་པས་ད་ལྟའི་ངག་འདོན་བཞིན་དག་འདྲ། གཞན་སྔགས་ཀྱི་གོ་དོན་སོགས་གོ་དོན་ཚང་མ་འཇམ་མགོན་སངས་རྒྱས་ཕུན་ཚོགས་ཀྱིས་མཛད་པའི་རྣམ་བཤད་བདུད་རྩིའི་ཉིང་ཁུ་དང་། གོ་དོན་ནོར་བུའི་ཕྲེང་བ་ན་གསལ་བས་ཤེས་ལྡན་དག་གིས་དེ་ལས་རྟོགས་པར་བྱའོ། །ལས་གཏད་ཀྱི་ཆེ་གེ་ཞེས་བྱའི་ཡུལ་ཁམས་ན་ཞེས་སོགས་ཡུལ་དང་མིང་རུས་དམིགས་བསལ་གསུངས་པ་རྣམས་ཟེར་དགོས་ཡོད་ན་ཟེར། མེད་ན་སྤྱིར་བཏང་ཕལ་ཆེར་ལ་ཁྱེད་ལ་གཉེར་དུ་གཏད་པ་ནི། བསྟན་ལ་གནོད་བྱེད་དགྲ་དང་བགེགས། འདི་དག་འཁོར་དང་ཞེས་ཀྱིས་འཐུས། དེ་བཞིན་དུ་བསྒྲལ་མཆོད་ཀྱི་སྐབས་སུའང་། ཁྲོ་རྒྱལ་ཁྱོད་ཀྱི་དུས་ལ་བབས། །བསྟན་པ་བཤིག་པའི་དགྲ་དང་བགེགས། །མྱུར་དུ་སོགས་བརྗོད་པས་འཐུས། སྐུ་རིམ་ཆེན་མོའི་གནམ་གང་ཉིན་གོང་དུ་གསལ་བ་བཞིན་ལ་ཕྱོགས་སྐྱོང་ལ་གཏོར་སྔགས་བདུན། ལས་གཤིན་ལ་གཏོར་སྔགས་བདུན། མགོ་གནོན་གྱི་ཧྲཱིཿཥྚཱིཿཚར་གསུམ། ལས་གཤིན་གྱི་སྔགས་གཉིས་ཚར་གསུམ་རེ་བཅས་འུར་འདོན། བསྐང་གསོ་ཐུགས་ཤུར་བསྟོད་པ་ནག་རྔམ་མ། གཏོར་འབུལ་ཕྱི་འབུལ་དགུ་གཏོར་བཞིན་ཕར་མ་ཆུང་ན་ཉེར་གསུམ་ལ་བྱིན་འབེབས་བདུན་མ་ཕུར་པ་བཞིན། ཉེར་བཞི་ལ་བཅུ་གཅིག་མ། ཉེར་ལྔ་ལ་བརྒྱ་བཅུ་མ། ནང་དུ་ལས་གཏད་ཀྱི་མཇུག་དང་། དེ་རིང་ཁྱེད་ཀྱི་སོགས་ལ་ཚིགས་ལ་མནན་པའི་རོལ་མོ་གོང་བཞིན་གྱི་མཇུག་ཏུ། སྦྲཾ་སྦྲཾ་༡༢༣གཅིག་ནས་བཅོ་ལྔའི་བར་སོགས་རྔ་བུན་མགོན་པོ་ནང་བཞིན། གུང་གསེང་སོགས་ཆོ་ག་ཡུན་རིང་བ་ལ་དགོངས་ནས་ཡུན་རིང་མི་བཞུགས་པར་ཆོ་ག་དལ་བྲེལ་སྙོམས་ཤིང་འགད་གཙང་ཡོང་བ་དང་མགྱོགས་གཏོར་སྔ་ཕྱི་གང་ལ་བྱུང་ཀྱང་འགལ་བ་མེད། དུས་མའི་ཉེར་དྲུག་བྱིན་འབེབས་བཅོ་ལྔ་མ། ཉེར་བདུན་ལ་བཅུ་གཅིག་མ། ཉེར་བརྒྱད་ལ་བདུན་མ། ཉེར་དགུ་ལ་བརྒྱ་བཅུ་མ། ཚོགས་དུང་ཕར་བ་ན་གཉིས་ཆང་ལ་ཕུར་བཟློག་ཚོགས་དུས་གི་ཐུས་ནས་ཞུས་ཀྱུ་དང་གཏོང་དགོས་ཀྱང་མེད།། །།ཅེས་འཕྲོ་ཅན་དུ་ལུས་པ་འདི་འཇམ་མགོན་ཀུན་བློས་གསུང་ཡིན་མིན་བརྟག་དགོས་ཡོད།། །།

ཀུན་དགའ་བློ་གྲོས།
འཇིགས་བྱེད་དྲུག་ཅུ་པ་ངོར་ལུགས་ཀྱི་སྐབས་སུ་ཉེ་བར་མཁོ་བ་འགའ་ཞིག

:Rare Texts of the Sakya TraditionR